Ehdotus NEUVOSTON PÄÄTÖS tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevan Euroopan neuvoston yleissopimuksen nro 180 tekemisestä Euroopan yhteisön nimissä

(komission esittämä)

PERUSTELUT

Menettely

1. Komissio hyväksyi 20. heinäkuuta 2001 suosituksen neuvoston päätökseksi (SEC(2001)1181 lopullinen), jolla komissio valtuutetaan käymään Euroopan neuvoston toimivaltaisissa elimissä neuvotteluja Euroopan yhteisön nimissä tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevasta sopimusehdotuksesta.

2. Neuvosto antoi 27. syyskuuta 2001 komissiolle valtuudet käydä tällaisia neuvotteluja Euroopan yhteisön nimissä.

3. Euroopan neuvoston ministerikomitea hyväksyi 2. lokakuuta 2001 tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevan Euroopan neuvoston yleissopimuksen nro 180 sen jälkeen, kun se oli tehnyt useita muutoksia komission ehdotukseen yhteisön osallistumista tulevaan yhteistyöjärjestelmään koskevien yksityiskohtien tarkentamiseksi.

4. Yleissopimus avattiin allekirjoitusta varten 4. lokakuuta 2001 oikeudellisia kysymyksiä käsittelevässä ministerikomiteassa Moskovassa. Sopimus voi tulla voimaan vasta kun vähintään viisi osapuolta hyväksyy sopimuksen lopullisesti.

Tavoite

1. Direktiivillä 98/48/EY, jolla laajennettiin (tuotteita koskevan) direktiivin 98/34/EY soveltamisalaa, luotiin jäsenvaltioiden välinen ennakkoilmoitusvelvollisuuden ja hallinnollisen yhteistyön järjestelmä, joka koskee erityisesti tietoyhteiskunnan palvelujen alalla (eli etäpalvelujen, sähköisten palvelujen ja pyynnöstä suoritettavien palvelujen alalla) valmisteltuja kansallisia sääntelyehdotuksia. Direktiiviä on sovellettu 5. elokuuta 1999 lähtien, ja se on tähän mennessä osoittautunut tehokkaaksi ennakkoilmoitus- ja hallinnollisen vuoropuhelun järjestelmäksi online-palveluja koskevassa sääntelyssä, joka kehittyy jatkuvasti ja joka kohdistuu mitä suurimmassa määrin rajojen yli ulottuviin toimintoihin.

2. Euroopan neuvoston yleissopimuksen tavoitteena on luoda rajatylittävien tietoyhteiskunnan palvelujen alalle (ilman henkilöiden liikkuvuutta) ennakkoilmoitus- ja yhteistyöjärjestelmä, johon mahdollisimman monet maat voivat osallistua mutta joka on samalla mukautettu Euroopan neuvostolle soveltuvaksi. Yleissopimuksessa määrätty järjestelmä on direktiivillä 98/34/EY, sellaisena kuin se on muutettuna direktiivillä 98/48/EY, luotua järjestelmää joustavampi, sillä vaikka se koskeekin samaa asiaa, sääntelyehdotusten ennakkoilmoitusvelvollisuuteen ei liittyisi lykkäysaikaa (jonka kuluessa jäsenvaltio pidättäytyy antamasta sääntelyehdotuksia).

3. Yleissopimuksen soveltaminen on Euroopan yhteisön ja sen jäsenvaltioiden etujen mukaista, koska järjestelmän avulla ne saavat säännöllisesti tietoa muissa maissa valmisteilla olevista sääntelyehdotuksista (kaikilla asianomaisilla sääntelyn tasoilla: liittovaltion ja aluetasolla) ja ne voivat tarvittaessa antaa huomautuksia ehdotuksista, jos niillä voi olla merkittäviä oikeudellisia ja taloudellisia vaikutuksia online-palveluihin erityisesti perusoikeuksien ja -vapauksien kannalta (muun muassa kolmansissa maissa toimiville yhteisön kansalaisille tai yrityksille).

4. Yleissopimuksen liittyminen perustuu käytännössä direktiivin 98/34/EY, sellaisena kuin se on muutettuna direktiivillä 98/48/EY, mukaisesti käytettävään järjestelmään. Koska yleissopimuksen soveltamisala ei ole laajempi kuin direktiivin 98/48/EY soveltamisala, jäsenvaltioiden viranomaisille ei aiheudu muita ilmoitusvelvollisuuksia direktiivissä säädettyjen velvoitteiden lisäksi.

5. Komissio huolehtii erityisesti yhteisön ja Euroopan neuvoston välisestä tiedonvälityksestä.

A) Se lähettää Strasbourgiin: a) omat sääntelyehdotuksensa (ehdotukset asetuksiksi, direktiiveiksi, päätöksiksi jne.), jotka koskevat erityisesti tietoyhteiskunnan palveluja, sen jälkeen kun komissio on antanut ne virallisesti (jos kyseessä on neuvoston tai neuvoston ja parlamentin säädös), sekä jäsenvaltioilta saamansa näitä palveluita koskevat ilmoitukset, jotka se välittää edelleen 14 muulle jäsenvaltioille direktiivin 98/34/EY mukaisesti; b) sellaiset omat havaintonsa ja muilta sopimuspuolilta tulevia ilmoituksia koskevat jäsenvaltioiden havainnot, jotka on todettu yhteisössä jäsenvaltioiden kanssa yhteisen ennakkoilmoitusten koordinaatiomenettelyn avulla B) Se vastaanottaa ja toimittaa jäsenvaltioille muilta sopimuspuolilta tulevat tiedonannot (ilmoitukset ja havainnot).

6. Yhteisön mukaantulo helpottaa yleissopimuksen voimaantuloon tarvittavan viiden sopimuspuolen vähimmäislukumäärän saavuttamista, mutta se on myös erittäin tärkeätä muiden osapuolten liittymisen kannustamiseksi, koska yleissopimuksen selkeänä esikuvana on yhteisössä jo käytössä oleva oikeudellisen ja hallinnollisen yhteistyön väline. Yleissopimus pyritään panemaan täytäntöön mahdollisimman nopeasti myös sen vuoksi, että tietoyhteiskunnan palvelujen sääntely-ympäristö on kehittynyt voimakkaasti.

7. Tämän vuoksi neuvostoa pyydetään allekirjoittamaan ja hyväksymään lopullisesti tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskeva Euroopan neuvoston yleissopimus nro 180.

2003/0146 (ACC)

Ehdotus NEUVOSTON PÄÄTÖS tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevan Euroopan neuvoston yleissopimuksen nro 180 tekemisestä Euroopan yhteisön nimissä

EUROOPAN UNIONIM NEUVOSTO, JOKA

ottaa huomioon Euroopan yhteisön perustamissopimuksen ja erityisesti sen 133 artiklan yhdessä sen 300 artiklan 2 kohdan ensimmäisen alakohdan kanssa,

ottaa huomioon komission ehdotuksen [1],

[1] EYVL C [...], [...], s. [...].

sekä katsoo seuraavaa:

(1) Tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevalla Euroopan neuvoston yleissopimuksella nro 180 perustetaan kansainvälinen ennakkoilmoitus- ja hallinnollisen yhteistyön järjestelmä, joka koskee ennen kaikkea tietoyhteiskunnan palveluita.

(2) Tietoyhteiskunnan palvelut, jotka suoritetaan etäpalveluna, sähköisessä muodossa ja palvelujen vastaanottajan pyynnöstä (yleissopimuksen nro 180 2 artiklan määritelmän mukaisesti), ovat ilman lähettäjän tai vastaanottajan fyysistä läsnäoloa suoritettavia palveluita. Näin ollen palvelut kuuluvat yhteisön kauppapolitiikan ja Euroopan yhteisön yksinomaisen toimivallan piiriin, kuten maailman kauppajärjestöä koskevassa Euroopan yhteisöjen tuomioistuimen lausunnossa nro 1/94 [2] todetaan.

[2] Tuomioistuimen lausunto, 15.11.1994, Kok. 1994, s. I-5267.

(3) Direktiivin 98/34/EY, sellaisena kuin se on muutettuna direktiivillä 98/48/EY [3], joka on ollut voimassa vuodesta 1999 lähtien, soveltamisesta online-palvelujen oikeudellisten ennakkotietojen ja hallinnollisen vuoropuhelun järjestelmän osalta saatu kokemus on ollut erittäin myönteistä.

[3] EYVL L 217, 5.8.1998, s. 18-26.

(4) Euroopan neuvostossa olisi nopeasti toteutettava vastaava kansainvälinen järjestelmä, johon osallistumiseen yhteisö on ilmaissut kiinnostuksensa. Tällaisen yleissopimuksen avulla yhteisö saisi säännöllisesti tiedot muissa maissa valmisteilla olevista sääntelyaloitteista ja se voisi tarvittaessa toimittaa huomautuksensa tällaisiin ehdotuksiin, joilla voi olla merkittäviä oikeudellisia ja taloudellisia vaikutuksia online-palveluihin.

(5) Yhteisön liittyminen yleissopimukseen perustuu käytännössä direktiivillä 83/189/EY (jota on sittemmin muutettu useaan otteeseen ja jonka kodifiointi toteutettiin antamalla direktiivi 98/34/EY) perustettuun vuodesta 1983 alkaen sovellettuun järjestelmään, ja tämän vuoksi jäsenvaltioiden viranomaisille ei aiheudu muita ilmoitusvelvollisuuksia direktiivissä 98/34/EY, sellaisena kuin se on muutettuna direktiivillä 98/48/EY, säädetyn ilmoitusvelvollisuuden lisäksi.

(6) Yleissopimus olisi syytä hyväksyä,

ON PÄÄTTÄNYT SEURAAVAA:

1 artikla

Hyväksytään tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskeva Euroopan neuvoston yleissopimus nro 180.

Yleissopimus on tämän päätöksen liitteessä.

2 artikla

Neuvoston puheenjohtaja valtuutetaan nimeämään henkilö, jolla on oikeus allekirjoittaa yleissopimus yhteisöä sitovasti.

3 artikla

Tämä päätös julkaistaan Euroopan unionin virallisessa lehdessä.

Tehty Brysselissä

Neuvoston puolesta

Puheenjohtaja

Rahoitusselvitys

1. Toimenpiteen nimi

Ehdotus neuvoston päätökseksi tietoyhteiskunnan palvelujen alalla tapahtuvaa tiedonvaihtoa ja oikeudellista yhteistyötä koskevan Euroopan neuvoston yleissopimuksen nro 180 tekemisestä Euroopan yhteisön nimissä

2. Budjettikohdat

A-110 Virkamiehet ja väliaikaiset toimihenkilöt, joilla on henkilöstötaulukkoon kuuluva toimi

A-7070 Tieto- ja hallintajärjestelmien kehittäminen

3. Oikeusperusta

Euroopan yhteisön perustamissopimuksen 133 artikla

4. Toimenpiteen kuvaus

4.1. Toimenpiteen yleistavoite

Yleissopimuksen tavoitteena on luoda Euroopan neuvostoon tietoyhteiskunnan palvelujen avoimia kansallisia sääntelyehdotuksia koskeva järjestelmä, jonka esikuvana on direktiivi 98/48/EY.

Mainitussa direktiivissä, jolla laajennetaan (tuotteita koskevan) direktiivin 98/34/EY soveltamisalaa, säädetään, että kunkin EY:n 15 jäsenvaltion on ilmoitettava etukäteen sääntelyehdotuksista, jotka koskevat erityisesti tietoyhteiskunnan palveluja (eli etäpalveluna suoritettuja toimia sekä sähköisessä muodossa ja yksittäisen vastaanottajan pyynnöstä suoritettavia palveluja, toisin sanoen online-palveluja). Direktiivin mukaan ilmoitusta seuraa (vähintään kolmen kuukauden) lykkäysaika, jonka aikana jäsenvaltio ei saa hyväksyä ilmoitettua ehdotusta.

Euroopan neuvoston yleissopimuksessa määrättyä järjestelmää sovelletaan laajemmalla maantieteellisellä alueella mutta joustavammin (ennakkoilmoitus ilman lykkäysaikaa) kuin EY:ssä käytössä olevaa järjestelmää, josta säädetään tietoyhteiskunnan palveluja koskevassa direktiivissä 98/48/EY.

Komissio ehdottaa, että neuvosto hyväksyy lopullisesti mainitun yleissopimuksen, sillä yhteisön osallistuminen hallinnollista yhteistyötä koskevaan kansainväliseen järjestelmään toisi huomattavia etuja komissiolle ja EY:n 15 jäsenvaltiolle, koska järjestelmän avulla ne saisivat säännöllisesti ennakkotietoja kolmansissa maissa valmisteilla olevista sääntelyaloitteista (ja lisäksi mahdollisuuden antaa huomautuksia tehtyihin ehdotuksiin) tietoyhteiskunnan palvelujen alalla, jonka sääntely kehittyy jatkuvasti ja jolla on merkittäviä rajojen yli ulottuvia vaikutuksia.

4.2. Toimenpiteen kesto ja sen uusimista koskevat yksityiskohtaiset säännöt

Yleissopimuksen soveltamiselle ei aseteta ajallisia rajoituksia. Siinä määrätään kuitenkin mahdollisuudesta muuttaa sen soveltamisalaa myöhemmin.

5. Menojen luokitus

5.1. Ei-pakolliset menot

5.2. Jaksottamattomat määrärahat

Menolaji

100 %

6. Rahoitusvaikutukset toimintamenoihin

Ei ole

7. VAIKUTUKSET HENKILÖSTÖÖN JA HALLINTOMENOIHIN

Henkilöstö- ja hallintotarpeet katetaan asiasta vastaavalle pääosastolle myönnetyistä varoista vuotuisen talousarvion puitteissa.

7.1. Vaikutukset henkilöresursseihin

>TAULUKON PAIKKA>

Komission ja Euroopan neuvoston sihteeristön välinen sääntelyehdotusten lähetys- ja vastaanottotoiminta sisällytetään direktiivin 98/34/EY mukaiseen hallintomekanismiin, jota on sovellettu EY:ssä jo vuodesta 1983 lähtien.

Kohtuudella voidaan olettaa, että kolmansista valtioista tulee noin 60 ehdotusta vuodessa.

Yritystoiminnan pääosaston on huolehdittava:

- muiden komission yksiköiden kanssa (kyseeseen tulevat ensi sijassa tietoyhteiskunnan pääosasto ja sisämarkkinoiden pääosasto) tekemien ehdotusten analysoinnin koordinoinnista,

- kolmansien maiden ehdotuksiin tehtävien huomautusten ja kolmansien maiden jäsenvaltioiden tai yhteisön ehdotuksiin tekemiin huomautuksiin annettavien vastausten koordinoinnista,

- tietokantojen ylläpidosta ja tietojen välittämisestä.

Henkilöstötarve täytetään henkilöstön uudelleenjärjestelyin, joista vastaa yritystoiminnan pääosasto.

7.2. Henkilöresurssien taloudellinen kokonaisvaikutus

>TAULUKON PAIKKA>

Määrät vastaavat 12 kuukauden kokonaismenoja.

7.3. Muut toimesta aiheutuvat hallintomenot

>TAULUKON PAIKKA>

Määrät vastaavat toimesta aiheutuvia 12 kuukauden kokonaismenoja.

>TAULUKON PAIKKA>

7.4. Kokonaisrahoitusvaikutus

Vuotuiset kokonaiskustannukset: (kohdat 6.1 + 7.2 +7.3) 167 000 euroa

7.4.1. Tietotekniikan kustannukset

On otettava käyttöön sovellus, jolla Euroopan yhteisön jäsenvaltioiden tekemät ehdotukset lähetetään automaattisesti Euroopan neuvostolle.

Sovelluksen käyttöönottoon, joka edellyttää yhteisön nykyjärjestelmän mukauttamista, ja käyttämiseen tarvitaan noin 10 työpäivää vuodessa, mikä vastaa 5 000 euroa vuodessa (10 päivää x 500 euroa/päivä). Summa rahoitetaan yritystoiminnan pääosaston tietotekniikkaan varatuilla määrärahoilla.

8. Petosten torjuntatoimet

Ei ole (seuranta- ja arviointitoimia ei ole)

9. Kustannustehokkuusanalyysi

9.1. Määrälliset erityistavoitteet ja kohderyhmä

Euroopan neuvoston yleissopimuksen tavoitteena on luoda kansainvälinen ennakkotieto- ja yhteistyöjärjestelmä, jolla täydennetään tietoyhteiskunnan palvelujen alalla yhteisössä sovellettavaa, direktiivillä 98/48/EY käyttöönotettua järjestelmää.

Yleissopimuksen maantieteellinen kattavuus olisi laaja, koska siihen voivat osallistua useat maat: Euroopan neuvoston 44 jäsenmaan lisäksi Euroopan yhteisö, sellaiset Euroopan neuvostoon kuulumattomat maat, jotka ovat osallistuneet yleissopimuksen valmisteluun, sekä muut kolmannet maat, joita kehotetaan liittymään yleissopimukseen.

9.2. Toimenpiteen perustelut

Yleissopimukseen liittyminen on EY:n ja sen jäsenvaltioiden etujen mukaista, koska järjestelmän avulla ne saavat säännöllisesti tietoa muissa maissa valmisteilla olevista sääntelyaloitteista ja ne voivat tarvittaessa tehdä huomautuksia ehdotuksista, joilla voi olla merkittäviä oikeudellisia ja taloudellisia vaikutuksia online-palveluihin erityisesti perusoikeuksien ja -vapauksien toteutumisen kannalta (esim. kolmansissa maissa toimiville yhteisön kansalaisille tai yrityksille).

Yhä tärkeämmäksi käyvältä alalta puuttuu tällä hetkellä säännöllisen tiedonvaihdon järjestelmä.

9.3. Toimenpiteen seuranta ja arviointi

Yhteisön liittyminen yleissopimukseen perustuisi käytännössä direktiivillä 83/189/EY (jota on sittemmin muutettu ja jonka kodifiointi toteutettiin antamalla direktiivi 98/34/EY) perustettuun vuodesta 1983 alkaen toiminnassa olleeseen järjestelmään.

EY:n sisäisten menettelyjen yksinkertaistamiseksi optimaalisesti komissio toimittaisi myös Euroopan neuvostolle palvelujen alalla kultakin jäsenvaltiolta saamansa ilmoitukset, jotka se välittää edelleen muille 14 jäsenvaltiolle direktiivin 98/34/EY mukaisesti.

Yleissopimuksesta muodostuu yksinkertainen mutta hyödyllinen sääntelyn kehitysnäkymien arviointiväline sekä hallinnollisen yhteistyön väline, jota sovelletaan online-toimintojen jatkuvasti laajenevalla alalla.